Працавітыя, дружныя  
*(З серыі «Казкі-загадкі»)  
Расціслаў Бензярук*

У Чалавека было дзесяць верных памочнікаў. Як пачне пра іх расказваць, не нахваліцца:

— Якія ў мяне добрыя работнікі! Усё яны ўмеюць. Трэба было — дом збудавалі. Захацеў агарод ускапаць — калі ласка! А потым і дрэвы пасадзілі.

— А ці дружна твае памочнікі жывуць? — запыталіся ў Чалавека.

— Дружней за іх у свеце не знойдзеш, — усміхнуўся той. — Кожную работу разам робяць. Адзін аднаму дапамагае. А прыходзіць зіма — дзесяцёра дзве футры апранаюць. I задаволеныя, бо разам цяплей...

А ў цябе ёсць такія памочнікі? Як іх завуць?

*(Пальцы на руках)*